Roar Olsen (50) skulle egentlig fiske laks i Reisaelva, men endte opp med å filme den stupmette ørna ved elvebredden.

Olsen traff på ørna en plass øverst i Reisaelva for et par uker siden.

Der satt den. Tung som en stein.

Tett på

- Jeg var ikke mer enn 30 centimeter unna ørna. Likevel ble den sittende helt i ro. Den hadde nok fått i seg litt for mye fisk til middag. Den klare rett og slett ikke å lette. Først da maten var fortært gikk det jeg mener er en kongeørn på vingene og forsvant.

Da hadde Roar Olsen - også kjent som "Rema-Olsen" - rukket å filme den majestetiske fuglen fra alle vinkler.

- Jeg har aldri opplevd å komme så ekstremt tett på en ørn. Den var ikke aggressiv og jeg tror faktisk jeg kunne tatt den på fanget.

Ikke aggressiv

Fugleforsker Rob Barrett ved Tromsø Museum forteller at ørn ikke er aggressive - så lenge de ikke føler seg truet.

- Jeg har vært med på å tvangsfore ørn ganske uproblematisk. Fuglen er lett å jobbe med. Hvis den blir sint legger den seg på rygg med klørne opp. De kan være livsfarlige, nebbet derimot, bruker den ikke til å forsvare seg med.

- Det er høyst uvanlig å komme så tett på en ørn, og jeg har aldri hørt om forspiste ørner før.

Barrett forteller om en episode med en hønsehauk som hadde gått inn for landing midt i gata.

Havørn?

Fugleforskeren trodde først den var skadet, men oppdaget etter hvert at den rett og slett hadde spist for mye.

Rob Barrett understreker at han ikke er ekspert på ørner, men mener at Olsens video viser en havørn.

- Fjærne peker oppover slik at den ikke så lett skal bli våt. Denne karen er veldig våt, det kan også være en grunn til at den ikke klarer å fly.

Satser på laks

Roar Olsen er en ivrig videofotograf og har sammen med en profesjonell samarbeidspartner produsert laksevideoer helt tilbake til 2005.

- Jeg tror ikke jeg tar for hardt i når jeg påstår at Reisastua villmarksenter som jeg driver ved Holmestilla i Reisaelva, sitter på kanskje flest videoer i verden av laks på over åtte kilo. Den største fisken vi har på video veide 23 kilo.

Slippes ut

Olsen tok en laks på 13,5 kilo i sommer, også den ble filmet, og etterpå sluppet ut.

- Vi har sterkt fokus på "catch and release", og slipper ut de aller fleste fiskene. Våre utenlandske gjester gjør dette. Det samme gjør jeg, sier Olsen som har fisket laks i Reisaelva i 30 år.

Hver sommer huser han fiskere fra hele verden, alle på jakt etter den store lakseopplevelsen.

- Jeg er en lideskapelig laksefisker, og det blir en del fisk i løpet av sesongen. Da er det greit å ha bevisene festet til video.

- Da er jeg i hvert fall sikker på at folk ikke mistenker meg for å lyve, sier Roar Olsen og ler.